Author: User
Last saved by: spano
Company: MFSR

Dôvodová správa

I. Všeobecná časť 

Daň z nehnuteľností upravuje v súčasnosti zákon Slovenskej národnej rady č. 317/1992 Zb., ktorý nadobudol účinnosť 1. januára 1993. Medzičasom bol osemkrát novelizovaný. Predmetom zdanenia podľa tohto zákona sú pozemky, stavby a byty a základom dane sú  technické jednotky určené v závislosti od predmetu dane. Obdobne sú určené aj sadzby dane z nehnuteľností. 
Desaťročné uplatňovanie tohto zákona v praxi poukázalo na viaceré nedostatky, ktorých odstránenie vyžaduje v krátkom čase realizáciu  zmien v zdaňovaní nehnuteľností. Koncepcia daňovej reformy v rokoch 2004 až 2006, ktorú schválila vláda Slovenskej republiky, poukázala  v súvislosti s touto majetkovou daňou na nutnosť vypracovania nového zákona o zdaňovaní nehnuteľností a to na základe trhovej hodnoty premietnutej do cenových máp. Vypracovanie cenových máp je  však časovo náročná úloha a preto aj zdaňovanie na tomto novom princípe  by prichádzalo do úvahy najskôr od 1. januára 2005.
Do tej doby sa však pristupuje k čiastkovej úprave zákona o dani z nehnuteľností, ktorej cieľom je vykonanie priestoru na posilnenie vlastných daňových príjmov obcí a odstránenie niektorých aplikačných nejasností. 
Predložený návrh zákona vychádza z doterajších princípov zdaňovania a tieto ďalej rozvíja a zdokonaľuje. Zároveň sa navrhuje zvýšiť právomoc správcov dane z nehnuteľností pri znižovaní sadzieb dane z pozemkov, dane zo stavieb a dane z bytov, pri znižovaní koeficientov aj pre celé územie obce.  Návrh novely predmetného zákona reaguje aj na vznik vyšších územných celkov tým, že sa zjednocuje  režim zdaňovania, resp. oslobodenia od dane s obcami. Viaceré ustanovenia sa upresňujú a odstraňuje sa vecná duplicita niektorých  úprav. V rámci racionalizácie práce správcov tejto dane navrhuje sa odstránenie povinnosti každoročne  vypracovávať všeobecne záväzné nariadenia, okrem prípadov zmien  sadzieb daní alebo koeficientov. 
Možno očakávať, že prijatím navrhovaných zmien a doplnení zákona o dani z nehnuteľností sa ročný výnos tejto dane v rámci celého Slovenska zachová v úrovni predchádzajúceho roku. 
Návrh novely zákona o dani z nehnuteľností nebude mať dopad na zamestnanosť a ani na tvorbu pracovných miest. 
Tento návrh novely zákona je v súlade s Ústavou Slovenskej republiky  a nie je v rozpore s inými všeobecne záväznými právnymi predpismi. Neodporuje medzinárodným zmluvám ani iným medzinárodným dokumentom, ktorými je Slovenská republika viazaná. 

DOLOŽKA ZLUČITEĽNOSTI
návrhu zákona, ktorým sa mení a dopĺňa zákon Národnej rady Slovenskej republiky č. 317/1992 Z.z. o dani z nehnuteľností v znení neskorších predpisov s právom Európskych spoločenstiev a s právom Európskej únie

1. Navrhovateľ zákona:

 	Vláda Slovenskej republiky.

2. Názov návrhu zákona:

	Návrh zákona, ktorým sa mení a dopĺňa zákon Národnej rady Slovenskej republiky č. 317/1992 Z.z. o dani z nehnuteľností v znení neskorších predpisov.

3. Záväzky Slovenskej republiky vo vzťahu k Európskym spoločenstvám     
    a Európskej únii:
a)	Problematika návrhu zákona nie je prioritou podľa 
-	Európskej dohody o pridružení,
-	Národného programu pre prijatie acquis communautaire,
-	Partnerstva pre vstup,
-	Prípravy asociovaných krajín strednej a východnej Európy na integráciu do vnútorného trhu Európskej únie (Biela Kniha),
-	screeningu.

Návrh zákona sa predkladá mimo Plánu legislatívnych úloh vlády SR na rok 2003.

b)	Žiadne záväzky zo schválených negociačných pozícií nemajú vzťah k návrhu zákona.

4. Problematika návrhu zákona:
b)  nie je upravená v práve Európskych spoločenstiev,
d)  nie je upravená v práve Európskej únie.

5. Stupeň zlučiteľnosti návrhu zákona s právom Európskych spoločenstiev a právom Európskej únie  :

	Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu zákona s právom ES/EÚ.  

6. Gestor:
bezpredmetné.

7. Účasť expertov pri príprave návrhu zákona:

	Pri príprave návrhu zákona sa nezúčastnili experti.

II. Osobitná časť

K bodu 1
    Navrhuje sa rozšírenie daňovníkov dane z pozemkov aj o správcu pozemku vo vlastníctve vyššieho územného celku. Návrh reaguje na zákon č. 446/2001 Z.z. o majetku vyšších územných celkov, podľa ktorého vyšší územný celok môže zveriť svoj majetok do správy rozpočtovej organizácii alebo príspevkovej organizácii, ktorú zriadil. 

K bodu 2
      Pri spoluvlastníctve k pozemkom sa navrhuje ustanoviť možnosť dohody spoluvlastníkov o osobe daňovníka a zároveň sa zavádza inštitút ručenia spoluvlastníkov. 

K bodu 3
     Návrhom sa odstraňujú doterajšie aplikačné nezrovnalosti pri identifikovaní stavebného pozemku.

K bodu 4
     V nadväznosti na vymedzenie stavebného pozemku  v bode 3 návrhu zákona, je  odsek 3 v § 3 platného znenia zákona o dani z nehnuteľností nadbytočný.

K bodu 5
     Ide o legislatívnotechnickú úpravu bez vecných dôsledkov.
 
K bodom 6 a 7  
      Navrhuje sa doplnenie ustanovenia  o oslobodení pozemkov aj vo vlastníctve vyššieho územného celku a pozemkov, ktoré  vyšší územný celok prenechal do správy rozpočtovej organizácii alebo príspevkovej organizácii.

K bodu 8
     Navrhuje sa od dane z pozemkov oslobodiť okrem pozemkov, na ktorých sú zriadené cintoríny aj pozemky, na ktorých sú kolumbária, urnové háje a rozptylové lúky, ktoré sú tiež pohrebiskami.

K bodu 9
    Navrhuje sa z racionalizačných dôvodov a bez vecných dôsledkov vypustiť ustanovenie upravujúce uplatnenie nároku na oslobodenie od dane z pozemkov.

K bodu 10
     Ide o upresnenie základu dane z ornej pôdy,chmeľníc, viníc, ovocných sadov a trvalých trávnych porastov a jeho prepojenie na  aktualizovanú prílohu, ktorá sa z vyhlášky MF SR č. 58/1993 Z.z., presúva ako príloha tohto zákona.

K bodu 11
     Z dôvodu duplicity s úpravou § 14 sa navrhuje odsek 4 vypustiť.

K bodu 12
     Navrhuje sa rozšírenie právomoci správcov dane na zníženie  sadzby dane z pozemkov pri záhradách, zastavaných plochách a nádvoriach, pri stavebných pozemkoch a ostatných plochách.

K bodu 13
     Návrh rozširuje právomoc správcov dane na zníženie určeného koeficientu, ktorým sa násobia sadzby dane z pozemkov pri záhradách, zastavaných plochách a nádvoriach, pri stavebných pozemkoch a ostatných plochách na území celej obce alebo v jej jednotlivej časti.
 
K bodu 14
     Podľa predloženého návrhu sa upúšťa od povinnosti každoročné vypracovávať  všeobecne záväzné nariadenia obce o dani z nehnuteľností.
K bodu 15
    Navrhuje sa obdobne ako pri pozemkoch  rozšíriť daňovníkov dane zo stavieb  aj o správcov stavieb vo vlastníctve vyššieho územného celku.

K bodu 16
     Pri spoluvlastníctve k stavbám sa dopĺňa možnosť určenia  daňovníka po vzájomnej dohode a ďalej sa tiež zavádza inštitút ručenia. 

K bodu 17
     Návrh upresňuje predmet dane zo stavieb v spojitosti so stavebným zákonom.

K bodu 18
     Z dôvodu nadbytočnosti a nesúladu so stavebným zákonom sa navrhuje vypustiť odsek 2 tohto ustanovenia.

K bodu 19
     Ide o legislatívnotechnickú úpravu.

K bodom 20 a 21
     Doplňuje sa ustanovenie o oslobodenie od dane zo stavieb rozšíriť aj vo vzťahu k vyšším územným celkom a organizáciam spravujúcim ich majetok.

K bodu 22
     Ide o dstránenie neodôvodneného daňového zvýhodnenia.

K bodu 23
     Z dôvodu duplicity sa navrhuje odsek 3 tohto ustanovenia vypustiť a upravené znenie odseku 5  presunúť do „spoločných ustanovení“ zákona.

K bodu 24
     Dopĺňa sa ustanovenie o definíciu zastavanej plochy, ktorá doposiaľ bola upravená vyhláškou, i keď z hľadiska zdanenia bola rozhodujúcou skutočnosťou.
 
 K bodu 25
     Návrh rozširuje právomoc správcov dane znížiť koeficient, ktorým sa násobia sadzby dane zo stavieb na území celej obce alebo v jej jednotlivej časti.

K bodu 26
     Návrh posúva hranicu možnosti zníženia sadzby dane za všetky stavby  správcami dane až na 90%.

K bodu 27
     Návrh upresňuje určenie sadzby dane zo stavieb pri zdaňovaní tých  stavieb, ktoré slúžia na viaceré účely, a v ktorých  sa rôzne podnikateľské činnosti vykonávajú na rovnakej výmere podlahovej plochy stavby. Zároveň sa z vykonávacej vyhlášky k zákonu o dani z nehnuteľností presúvajú do zákona ustanovenia o určení sadzieb dane zo stavieb pri rôznych činnostiach v nich vykonávaných. 

K bodu 28
      Odstraňuje sa povinnosť každoročne vypracovávať všeobecne záväzné nariadenia obce o dani z nehnuteľností.

K bodu 29
     Pri spoluvlastníctve k bytom, spoločným častiam bytového domu a spoločným zariadeniam bytového domu  sa dopĺňa možnosť určenia  daňovníka po vzájomnej dohode a ďalej sa tiež zavádza inštitút ručenia. 

K bodu 30
     Navrhovaná úprava vylučuje blízke osoby z doterajšieho daňového zvýhodnenia.

K bodu 31
     Presúva sa  platné znenie odseku 3 upravujúce uplatnenie nároku na oslobodenie od dane z bytov  do „spoločných ustanovení“ zákona. Z dôvodu duplicity sa navrhuje odsek 5 vypustiť.

K bodu 32
     Rozširuje sa právomoc správcov dane na zníženie koeficientov, ktorým sa násobia sadzby dane z bytov na území  celej obce alebo v jej jednotlivej časti.
 
K bodu 33
     Návrh znižuje dolnú hranicu možného zníženia sadzby dane z bytov správcami dane  až na 90%.

K bodom 34 a 35
     Upúšťa sa od povinnosti každoročne vypracovávať všeobecne záväzné nariadenia obce o dani z nehnuteľností.

K bodu 36
    Novo sa upravuje kontrolná činnosť.

K bodu 37
     Doplňuje sa ustanovenie o rozpočtovom určení výnosu tejto dane.
 
K bodu 38
     Na  ukladanie sankcií aj podľa tohto zákona  sa bude vzťahovať osobitný  zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov.

K bodu 39
     Týmto návrhom sa ruší povinnosť daňovníkom uplatňovať nárok na oslobodenie nehnuteľnosti  v daňovom priznaní  každoročne a prípady zániku oslobodenia od dane z nehnuteľností sú podrobne riešené v nových ustanoveniach § 16. 

K bodu 40
     Z dôvodu duplicitnej úpravy aj v zákone č. 511/1992 Zb. v znení neskorších predpisov sa ustanovenia vypúšťajú.

K bodu 41 
     Doplňuje sa povinnosť pre daňovníkov uvádzať v daňovom priznaní aj osobné a identifikačné údaje.

K bodu 42
     Upravujú sa povinnosti daňovníkov pri vzniku, zániku a uplynutí lehôt na oslobodenie od dane z nehnuteľností. 

K bodu 43
     Upravujú sa náležitosti platobného výmeru s osobitným zreteľom na identifikáciu daňovníka.  

K bodu 44
     Upresňuje sa úvodná veta tohto ustanovenia tak, aby bolo zrejmé, že daň je splatná až po vyrubení správcom dane.

K bodu 45
     Sankcie sa vypúšťajú z tohto zákona. Správcovia dane budú sankcie ukladať podľa procesného zákona č. 511/1992 Zb. v znení neskorších predpisov, ktorý sa vzťahuje na celé daňové konanie.

K bodom 46 a 47
     Z dôvodu neodôvodnenosti a možného zdroja korupcie sa vypúšťa splnomocnenie na udeľovanie individuálnych výnimiek a z dôvodu nevyužiteľnosti aj odsek o posudzovaní charakteru stavieb.

K bodu 48
     Ide o prechodné ustanovenie upravujúce vydávanie všeobecne záväzného nariadenia obce. Návrh ďalej rieši uplatňovanie doterajších predpisov o dani z nehnuteľností, ak nebola daň alebo penále správcom dane vyrubená, pri dorubení dane, vrátení preplatku dane a pod. Skoršie predpisy sa budú vzťahovať  aj pri  riešení  iných skutočností, ktoré nastali do účinnosti tohto zákona. Nadväzne na nové ustanovenie § 16 sa týmto návrhom upresňuje uplatňovanie nároku na oslobodenie nehnuteľností v daňovom priznaní, ak oslobodenie trvá aj po 1. januári 2004. 

Článok II
     Splnomocňuje sa predseda Národnej rady Slovenskej republiky na vyhlásenie úplného znenia zákona o dani z nehnuteľností v Zbierke zákonov.

Článok III      
     Navrhuje sa, aby novela zákona nadobudla účinnosť 1. januára 2004.